CELEX: 32019D2251
Language: et
Date: 2019-12-19 00:00:00
Title: Nõukogu Rakendusotsus (EL) 2019/2251, 19. detsember 2019, mis käsitleb sellele liikmesriigile ette nähtud hüvitamismehhanismi, kelle liige on valitud Eurojusti presidendiks

30.12.2019   
               
               
                  ET
               
               
                  Euroopa Liidu Teataja
               
               
                  L 336/310
               
            
         NÕUKOGU RAKENDUSOTSUS (EL) 2019/2251,
         19. detsember 2019,
         mis käsitleb sellele liikmesriigile ette nähtud hüvitamismehhanismi, kelle liige on valitud Eurojusti presidendiks
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 14. novembri 2018. aasta määrust (EL) 2018/1727 Euroopa Liidu Kriminaalõigusalase Koostöö Ameti (Eurojust) kohta ning millega asendatakse ja tunnistatakse kehtetuks nõukogu otsus 2002/187/JSK, (1) eriti selle artiklit 12,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Vastavalt määrusele (EL) 2018/1727 ja Eurojusti töökorrale on Eurojusti presidendiks valitud liikmesriigi liikmel lisaülesanded.
                  
               
                     (2)
                  
                  
                     Eurojusti presidendi ametiülesannete täitmine mõjutab selle liikmesriigi liikme asetäitja ja assistendi töökoormust, kelle liige presidendiks valiti, ning asjaomane liikmesriik võib otsustada lähetada uue nõuetekohase kvalifikatsiooniga isiku, et suurendada presidendi volituste ajaks oma riikliku büroo koosseisu.
                  
               
                     (3)
                  
                  
                     Määruse (EL) 2018/1727 artikli 11 lõikes 7 on muu hulgas sätestatud, et neil juhtudel, mil lähetatakse uus nõuetekohase kvalifikatsiooniga isik, on asjaomasel liikmesriigil õigus taotleda hüvitist.
                  
               
                     (4)
                  
                  
                     Hüvitamismehhanism peaks tagama võrdse kohtlemise presidendiks valitud liikmesriigi liikme ja asjaomase liikmesriigi lähetatud uue nõuetekohase kvalifikatsiooniga isiku vahel elamiskulude ja muude seotud kulude hüvitamisel.
                  
               
                     (5)
                  
                  
                     Taani jaoks ei ole määrus (EL) 2018/1727 siduv ning seepärast ei osale Taani käesoleva otsuse (millega rakendatakse määrust (EL) 2018/1727) vastuvõtmisel ega kohaldamisel.
                  
               
                     (6)
                  
                  
                     Iirimaa ja Ühendkuningriigi jaoks on määrus (EL) 2018/1727 siduv ning seepärast osalevad nad käesoleva otsuse (millega rakendatakse määrust (EL) 2018/1727) vastuvõtmisel ja kohaldamisel,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Liikmesriik, kelle liige on valitud Eurojusti presidendiks ja kes on lähetanud oma riikliku büroo koosseisu uue isiku, ning kellel on seetõttu määruse (EL) 2018/1727 artikli 11 lõike 7 kohaselt õigus taotleda Eurojusti kolleegiumilt (edaspidi „kolleegium“) nimetatud isiku jaoks hüvitist, peab taotluses esitama järgmise teabe:
               
                           a)
                        
                        
                           asjaomase liikmesriigi otsus selle isiku lähetamise kohta;
                        
                     
                           b)
                        
                        
                           põhjendus vajaduse kohta suurendada riikliku büroo koosseisu suurenenud töökoormuse tõttu;
                        
                     
                           c)
                        
                        
                           andmed lähetatud isikule liikmesriigis makstava igakuise brutopalga kohta;
                        
                     
                           d)
                        
                        
                           andmed lähetatud isikule riigisisese õiguse kohaselt hüvitatavate elamiskulude ja muude seotud kulude kohta;
                        
                     
                           e)
                        
                        
                           andmed pangakonto kohta, millele hüvitis tuleb üle kanda.
                        
                     
            
               2.   Asjaomane liikmesriik saadab kolleegiumile taotluse hüvitise saamiseks kuue kuu jooksul alates isiku lähetamise otsuse tegemisest.
            
         
         
            Artikkel 2
            
               1.   Kolleegium teeb hüvitise maksmise otsuse kolme kuu jooksul alates taotluse kättesaamisest.
            
            
               2.   Asjaomasel liikmesriigil on õigus hüvitisele seni, kuni tema liige on president ja kuni kestab asjaomase isiku vastav lähetuse aeg.
            
         
         
            Artikkel 3
            
               1.   Vastavalt määruse (EL) 2018/1727 artikli 12 lõikele 3 maksab Eurojust asjaomasele liikmesriigile hüvitist järgmiselt:
               
                           a)
                        
                        
                           50 % lähetatud isikule liikmesriigis makstavast igakuisest brutopalgast ning
                        
                     
                           b)
                        
                        
                           elamiskulud ja muud seotud kulud, mida asjaomane liikmesriik seoses lähetatud isikuga tegelikult kannab.
                        
                     
            
               2.   Lõike 1 punktis b osutatud kulud hüvitatakse vaid juhul, kui lähetatud isikul on riigisisese õiguse kohaselt õigus sellistele kuludega seotud toetustele või maksetele, mis oma olemuselt on võrreldavad Euroopa Liidu ametnike personalieeskirjade (edaspidi „personalieeskirjad“) (2) VII lisa omadega, näiteks peretoetused, kodumaalt lahkumise toetus, ametikohale asumisega seotud kulude hüvitamine, sealhulgas sisseseadmistoetus, ümberasumistoetus, reisikulud, kolimiskulud, päevaraha.
            
            
               3.   Eurojust hüvitab asjaomase liikmesriigi kantavad kulud vastavalt selles liikmesriigis kohaldatavatele tingimustele ja rahalistele ülemmääradele. Hüvitised ei tohi mingil juhul ületada personalieeskirjade VII lisas nimetatud kuludega seotud toetuste või maksete maksimumsummasid.
            
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 19. detsember 2019
            
               
                  Nõukogu nimel
               
               
                  eesistuja
               
               K. MIKKONEN
            
         
         
            (1)  ELT L 295, 21.11.2018, lk 138.
         
            (2)  Nõukogu 29. veebruari 1968. aasta määrus (EMÜ, Euratom, ESTÜ) nr 259/68, millega kehtestatakse Euroopa ühenduste ametnike personalieeskirjad ja ühenduste muude teenistujate teenistustingimused ning komisjoni ametnike suhtes ajutiselt kohaldatavad erimeetmed (EÜT L 56, 4.3.1968, lk 1).